**ข่าวประชาสัมพันธ์**

**18 ตุลาคม 2567**

**บสย. ประสบความสำเร็จ โครงการ “บสย. สร้างชีวิตใหม่” ตลอด 5 ปี**

**สร้างโอกาสผู้ต้องขังกลับคืนสู่สังคม เริ่มต้นอาชีพ-ธุรกิจ กว่า 2,537 คน**

**นายสิทธิกร ดิเรกสุนทร** กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) **นายกมลทิพย์ อ้นขวัญเมือง** ผู้บัญชาการเรือนจำจังหวัดสระบุรี **นายยรรยง ราชานนท์** ผู้ช่วยเลขาธิการ กองทุนการออมแห่งชาติ (กอช.) **ดร.นวนน จันทรประสาน** หัวหน้ากองพัฒนาการเลี้ยงโคนม องค์การส่งเสริมโคนมแห่งประเทศไทย (อ.ส.ค.) ร่วมเปิดกิจกรรม “ส่งเสริมโอกาสทางอาชีพอย่างยั่งยืน” เพื่อถวายเป็นพระราชกุศลแด่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในงาน บสย. ได้บรรยายให้ความรู้ด้านการเงิน การเข้าถึงแหล่งเงินทุน และการเตรียมความพร้อมก่อนเป็นผู้ประกอบการ โดยมีพันธมิตรจากกองทุนการออมแห่งชาติ (กอช.) ร่วมให้ความรู้เกี่ยวกับวิธีการออมเงินหลังเกษียณ และ องค์การส่งเสริมโคนมแห่งประเทศไทย (อ.ส.ค.) ให้ความรู้การส่งเสริมอาชีพการเลี้ยงโคนมพระราชทาน เพื่อเตรียมความพร้อมให้กลุ่มผู้ต้องขังชาย และหญิง ที่กำลังพ้นโทษ ก้าวสู่การสร้างอาชีพในอนาคตอย่างยั่งยืน ณ เรือนจำจังหวัดสระบุรี จ.สระบุรี เมื่อวันที่ 18 ตุลาคม 2567

**นายสิทธิกร** กล่าวว่า กิจกรรม “ส่งเสริมโอกาสทางอาชีพอย่างยั่งยืน” ที่จัดขึ้นในครั้งนี้ เป็นส่วนหนึ่งของโครงการ “บสย. สร้างชีวิตใหม่” ซึ่งดำเนินการต่อเนื่องมาตั้งแต่ ปี 2563 เป็นโครงการที่ บสย. ริเริ่มขึ้น โดยมีเป้าหมายเพื่อพัฒนาทักษะ และคุณภาพชีวิตกลุ่มผู้ต้องขังที่กลับคืนสู่สังคม ได้เริ่มต้นชีวิตใหม่ สร้างโอกาสในการประกอบอาชีพ เริ่มต้นธุรกิจ และลดอัตราการกระทำผิดซ้ำ โดยใช้ศักยภาพขององค์กร ด้านการค้ำประกันสินเชื่อ และความรู้ความเข้าใจด้านการเงิน เพื่อช่วยเหลือ และส่งเสริมกลุ่มผู้ประกอบการรายย่อย กลุ่มเปราะบาง ลดปัญหาความเหลื่อมล้ำทางสังคม พร้อมส่งเสริมให้เข้าถึงแหล่งเงินทุนในระบบอย่างยั่งยืน

โครงการ “บสย. สร้างชีวิตใหม่” ดำเนินการต่อเนื่องมากว่า 5 ปี ช่วยผู้ต้องขังมอบโอกาสความรู้ทางการเงิน การเริ่มต้นในการประกอบอาชีพ รวมกว่า 2,537 คน แบ่งเป็นผู้ต้องขังที่ผ่านการอบรมตั้งแต่ปี 2563-2566 รวม 1,740 คน และในปี 2567 ได้เพิ่มความเข้มข้นของโครงการ เพื่อช่วยเหลือผู้ต้องขังสร้างชีวิตใหม่มากยิ่งขึ้น โดยจัดอบรมในเรือนจำและทัณฑสถานรวม 13 แห่ง มีผู้เข้ารับการอบรมรวม 797 คน ซึ่งกิจกรรม “ส่งเสริมโอกาสทางอาชีพอย่างยั่งยืน” ณ เรือนจำจังหวัดสระบุรี ถือเป็นครั้งสุดท้ายของปีนี้ ตอกย้ำความมุ่งมั่น “**บสย. ทำจริง ทำถึง "** ยกระดับคุณภาพชีวิตของผู้ต้องขังกลับคืนสู่สังคมอย่างยั่งยืน

“โครงการ บสย. สร้างชีวิตใหม่ มุ่งสนับสนุนการสร้างงานสร้างอาชีพกลุ่มผู้ต้องขังหลังการพ้นโทษ โดยผนึกพันธมิตรร่วมสร้างความรู้ ความเข้าใจ พร้อมเสริมศักยภาพในการสร้างอาชีพให้กับกลุ่มผู้ต้องขังหลังพ้นโทษ ลดความเหลื่อมล้ำ ด้วยการเสริมความรู้ สร้างโอกาสการเริ่มต้นใหม่ พร้อมสร้างแรงบันดาลใจในการประกอบอาชีพ ตามพันธกิจของ บสย. ช่วยผู้ประกอบการ SMEs เข้าถึงแหล่งเงินทุน ผ่านกลไกการค้ำประกันสินเชื่อของ บสย.” นายสิทธิกร กล่าว

 ภายใต้โครงการนี้ บสย. ตั้งเป้าหมายช่วยกลุ่มผู้ต้องขังหลังพ้นโทษ ที่ต้องการขอสินเชื่อเพื่อนำมาเริ่มต้นอาชีพ หรือทำธุรกิจหลังพ้นโทษ ได้รับสินเชื่อผ่านการค้ำประกันของ บสย. เฉลี่ยต่อรายอยู่ที่ 200,000 บาท นอกจากนี้ ยังมุ่งเสริมศักยภาพในการเริ่มต้นชีวิตใหม่ ด้วยการอบรมบ่มเพาะความรู้ การเตรียมความพร้อมในการประกอบธุรกิจ และการวางแผนทางการเงินให้กับกลุ่มผู้ต้องขังหลังพ้นโทษ ผ่านศูนย์ที่ปรึกษาทางการเงิน SMEs และสำนักงานเขต บสย. ทั้ง 11 แห่งทั่วประเทศ หรือลงทะเบียนขอรับคำปรึกษาผ่าน Line OA : @tcgfirst ฟรี..ไม่มีค่าใช้จ่าย

ทั้งนี้ เพื่อยกระดับการช่วยเหลือผู้ต้องขังหลังพ้นโทษ ในปีนี้ บสย. ยังได้ลงนามบันทึกข้อตกลงความร่วมมือ กับกรมราชทัณฑ์ มูลนิธิ ณภาฯ และ กองทุนการออมแห่งชาติ (กอช.) เพื่อร่วมดำเนินกิจกรรมอย่างเป็นระบบ มุ่งส่งเสริมและสนับสนุนผู้ต้องขังและผู้พ้นโทษให้เข้าถึงโอกาสในการประกอบอาชีพ และเข้าถึงสินเชื่อในระบบ รวมถึงเข้าถึงระบบการออมเงินจากภาครัฐเพื่อสร้างความมั่นคงในยามชราภาพ ยกระดับคุณภาพของผู้ต้องขังเรื่องการฝึกอาชีพของกรมราชทัณฑ์ โดยร่วมกันพัฒนาพฤตินิสัยและเพิ่มศักยภาพด้านฝีมือให้กับผู้ต้องขังก่อนพ้นโทษ เพื่อส่งเสริมสนับสนุนให้เกิดวัฒนธรรมแห่งการให้โอกาส

\*\*\*\*\*\*\*\*\*\*\*\*\*\*\*\*\*\*\*\*\*\*